Një prokuror i posaçëm për Maqedoninë
Në bazë të marrëveshjes për zgjidhjen e krizës politike në Maqedoni, të gjitha palët janë pajtuar që vendi të ketë një prokuror të posaçëm
Përpjekjet e faktorëve politikë me ndërmjetësimin e ekspertëve të jashtëm për gjetjen e zgjidhjeve që dalin si detyrim i marrëveshjes së 2 qershorit mbi zgjidhjen e krizës politike, ende nuk kanë dhënë rezultate konkrete. Një nga sfidat e reformave është një prokuror i posaçëm, i cili do të merrej me skandalet, siç është ai i përgjimeve dhe akuzat ndaj drejtuesit të opozitës. Disa nga vëzhguesit mendojnë se zgjidhjet politike në Maqedoni nuk zbatohen lehtë në praktikë. Gazetari dhe botues Emin Azemi thotë se një mbikqyrje më rigoroze ka qenë gjithmonë e domosdoshme për legjislacionin në Maqedoni. Ai vëren se të gjitha deformimet e qeverisë të denoncuara nga opozita përmes skandalit të përgjimeve nuk arritën të procedohen në prokurorinë përkatëse, ndërsa e vlerëson si të drejtë nismën për miratimin e një prokurori të posaçëm: - thotë z. Azemi. Ndërkohë, kapacitetet dhe përgjegjësitë e prokurorit të posaçëm janë çështje e diskutimeve politike në grupet e punës së katër partive kryesore në vend. Zoti Azemi, nga ana tjetër sheh një mungesë të vullnetit politik tek të gjitha palët, por veçanërisht të pushteti dhe sëkëndejmi mendon se prokurori special vështirë të zgjidhet brenda afatit të paraparë që është muaji shtator. Ai gjithashtu mendon se mund të ketë shtyrje edhe të zgjedhjeve të prillit të vitit të ardhshëm, ndërkohë që thotë se zgjedhjet e ardhshme nuk mund të mbahen pa pastrimin e regjistrit zgjedhor dhe reformat e nevojshme në këtë fushë: - thotë Emin Azemi. Emri i prokurorit të posaçëm dhe detyrat e tij vështirë se mund të caktohen këto ditë edhe përkundër ndihmës se ekspertëve ndërkombëtarë që po japin në bisedimet e grupeve të punës së partive. Pritet që bisedimet për këtë të vazhdojnë pas pushimeve verore të politikanëve.